b'\n_START_ARTICLE_\nWings\n_START_SECTION_\n1970\xe2\x80\x9371: Predhodna zasedba\n_START_PARAGRAPH_\nPo razpadu Beatlov leta 1970, je McCartney posnel dva solo albuma: McCartney (1970)  in Ram (1971) . Po poroki z Lindo je McCartney vztrajal, da bi se mu ona mogla pridru\xc5\xbeiti na glasbenih projektih, da bi lahko bila na turnejah skupaj . Album Ram je McCartney posnel v New Yorku. Kot bobnarja je izbral Dennyja Seiwella, kot kitarista pa Davida Spinozzo. Ker Spinozza zaradi drugih studijskih obveznosti ni mogel igrati z njim, je na njegovo mesto pri\xc5\xa1el Hugh McCracken.\n_START_SECTION_\n1971\xe2\x80\x9373: Prva zasedba\n_START_PARAGRAPH_\nPo izdaji albuma Ram se je McCartney odlo\xc4\x8dil, da ustanovi novo skupino. Seiwell je njegovo povabilo sprejel, McCracken pa ga je zavrnil, zato je McCartney povabil Dennyja Laineja, ki ga je poznal \xc5\xbee od prej. Laine je ravno delal na svojem solo albumu ko ga je McCartney poklical in ga povabil v svojo skupino. Laine je na\xc4\x8drte o svojem albumu prelo\xc5\xbeil in se pridru\xc5\xbeil skupini. Avgusta 1971 je skupina posnela prvi album Wild Life, ki je iz\xc5\xa1el 7. decembra 1971. Ime skupine je izbral McCartney, ko je molil v porodni\xc5\xa1nici, kjer je Linda rojevala h\xc4\x8derko Stello. V filmu Wingspan je McCartney pojasnil, da je Stellino rojstvo bilo zelo dramati\xc4\x8dno . Ob rojstvu so se pojavile komplikacije in kmalu bi tako Linda kot Stella umrli. Med njegovo molitvijo so se mu v mislih pojavila\xc2\xa0\xc2\xbbkrila\xc2\xab\xc2\xa0(angle\xc5\xa1ko wings). Tako je svojo skupino poimenoval s tem imenom ._NEWLINE_Zaradi \xc5\xbeelje po spontanosti, je bilo pet skladb z albuma Wild Life posneto v prvem poskusu. Kritiki niso imeli najbolj\xc5\xa1ega mnenja o albumu. 24. januarja 1972 je v skupino pri\xc5\xa1el nov kitarist Henry McCullough. Skupina se je v novi zasedbi takoj podala na turnejo po britanskih univerzah , kasneje pa \xc5\xa1e na manj\xc5\xa1o turnejo po Evropi. \xc4\x8ceprav je bila to prva skupinina turneja po razpadu skupine The Beatles, Wingsi niso igrali nobene skladbe iz repertoarja Beatlov. Februarja 1972 je skupina izdala singl "Give Ireland Back to the Irish", kar je bil skupinina reakcija na dogodke ob Krvavi nedelji (Bloody Sunday) . Skladba ni bila nikoli predvajana na BBC-ju in je bila na radiu BBC 1 imenovana samo kot\xc2\xa0\xc2\xbbskladba skupine Wings\xc2\xab\xc2\xa0. Kljub kontroverznosti je skladba dosegla 16. mesto britanske lestvice  in 1. mesto na Irskem in v \xc5\xa0paniji. Naslednji singl skupine je bila predelava otro\xc5\xa1ke pesmi "Mary Had a Little Lamb", ki je bila uvr\xc5\xa1\xc4\x8dena med 10 na britanski lestvici . \xc4\x8ceprav je ve\xc4\x8dina kritikov menila, da je skladba sarkasti\xc4\x8dna reakcija na prepoved skladbe "Give Ireland Back to the Irish", je bila v resnici McCartneyjev poskus, da bi posnel skladbo za otroke. Decembra so Wingsi izdali nov singl "Hi, Hi, Hi", ki je bil zopet prepovedan s strani BBC-ja, zaradi namigovanj na spolnost in droge . Singl je bil uvr\xc5\xa1\xc4\x8den med 5 najbolj\xc5\xa1ih na britanski lestvici ._NEWLINE_Za naslednji album Red Rose Speedway, ki je iz\xc5\xa1el leta 1973, se je skupina preimenovala v\xc2\xa0\xc2\xbbPaul McCartney and Wings\xc2\xab. Skladba z albuma "My Love" je dosegla prvo mesto ameri\xc5\xa1ke lestvice . Album je bil izvorno mi\xc5\xa1ljen kot set z dvema plo\xc5\xa1\xc4\x8dama. Dve skladbi "Get On the Right Thing" in "Little Lamb Dragonfly" sta bili posneti \xc5\xa1e pred formalnim nastankom skupine Wings, med snemanjem albuma Ram. Med neizdanimi skladbami, ki jih je skupina posnela med snemanjem albuma Red Rose Speedway je bila tudi skladba, ki jo je napisala Linda McCartney, "Seaside Woman", ki je iz\xc5\xa1la leta 1977, pod psevdonimom skupine Wings "Suzy and the Red Stripes"._NEWLINE_Malo pred koncem snemanja albuma Red Rose Speedway, oktobra 1972 je skupina posnela skladbo za Bondov film Live and Let Die , pri kateri sta mo\xc4\x8di zopet zdru\xc5\xbeila McCartney in George Martin. Skladba, ki je poleti 1973 iz\xc5\xa1la na singlu , je postala znana po vsem svetu in je postala del \xc5\xbeeleznega repertoarja skupine Wings. Istega leta je McCartney posnel prvo oddajo James Paul McCartney, ki je prikazovala posnetke Wingsov iz studia in koncertov . Po uspe\xc5\xa1ni britanski turneji, ki je trajala od maja do junija 1973, so Wingsi od\xc5\xa1li pripravljati skladbe za naslednji album. McCullough in Seiwell sta avgusta zapustila skupino, ki so jo sedaj sestavljali le oba McCartneyja in Laine. Naslednji album Band on the Run, ki je postal skupinin najuspe\xc5\xa1nej\xc5\xa1i album, tako posnela le omenjena trojica . Album je tako v ZDA, kot v Zdru\xc5\xbeenem kraljestvu dosegel prvo mesto na lestvici . Uspe\xc5\xa1ni so bili tudi vsi trije singli z albuma:\xc2\xa0\xc2\xbbJet\xc2\xab,\xc2\xa0\xc2\xbbHelen Wheels\xc2\xab\xc2\xa0in\xc2\xa0\xc2\xbbBand on the Run\xc2\xab. Album je dobil zelo pozitivne kritike in je malce izbolj\xc5\xa1al McCartneyjev imid\xc5\xbe med kritiki.\n_START_SECTION_\n1974\xe2\x80\x9378: Druga zasedba\n_START_PARAGRAPH_\nPo izdaji albuma Band on the Run, se je skupini pridru\xc5\xbeil kitarist Jimmy McCulloch. Prvi projekt, ki so se ga Wingsi skupaj z McCullochom lotili je bil album McGear , kjer so Wingsi sodelovali z McCartneyjevim mlaj\xc5\xa1im bratom Mikeom McGearom. Album ni do\xc5\xbeivel uspeha. Kmalu po izdaji tega albuma, se je Wingsom pridru\xc5\xbeil bobnar Geoff Britton. Skupina je v novi zasedbi od\xc5\xa1la v Nashville, kjer je posnela singl "Junior\'s Farm" (B-stran: "Sally G") , kar je bil zadnji skupinin posnetek, ki je iz\xc5\xa1el pri zalo\xc5\xbebi Apple Records. Obe skladbi s singla sta se uvrstila med 20 na ameri\xc5\xa1ki lestvici. Wingsi so v Nashvillu posneli tudi singl "Walking in the Park with Eloise". Skladbo je napisal Paulov o\xc4\x8de James ._NEWLINE_Novembra 1974 v Londonu, so Wingsi za\xc4\x8deli s snemanjem novega albuma. Album so dokon\xc4\x8dali v New Orleansu in ga poimenovali Venus and Mars . To je bil prvi skupinin album, ki je iz\xc5\xa1el pri ameri\xc5\xa1ki zalo\xc5\xbebi Capitol Records. Album je bil uspe\xc5\xa1en, singl "Listen to What the Man Said" pa je dosegel 1. mesto na ameri\xc5\xa1ki lestvici singlov. Med selitvijo Wingsov v New Orleans, je skupino zapustil Geoff Britton, zamenjal pa ga je Joe English. Jeseni 1975 so Wingsi od\xc5\xa1li na turnejo\xc2\xa0\xc2\xbbWings Over the World tour\xc2\xab. Turnejo so za\xc4\x8deli v Bristolu, novembra so bili v Avstraliji, marca 1976 v Evropi, maja in junija v ZDA in septembra zopet v Evropi. Turnejo so zaklju\xc4\x8dili v Londonu. Skupina na turnejo vzela tudi spremljevalno skupino, ki je bila sestavljena iz trobilcev, pihalcev in tolkalistov. Med razli\xc4\x8dnimi deli turneje, so Wingsi posneli album Wings at the Speed of Sound , ki je iz\xc5\xa1el konec marca 1976, ravno pred za\xc4\x8detkom ameri\xc5\xa1kega dela turneje. Novost, ki se je pojavila na albumu je bila, da je vsak od petih \xc4\x8dlanov skupine Wings, pel glavne vokale vsaj na eni skladbi. Pri obeh singlih "Silly Love Songs" in "Let \'Em In" je solo vokal sicer pel Paul McCartney. \xc5\xa0tiri skladbe z albuma je skupina igrala na delu turneje, ki je potekal leta 1976. Eden izmed koncertov v Seattlu je bil posnet in je iz\xc5\xa1el kasneje kot Rockshow. Na ameri\xc5\xa1kem delu turneje je skupina posnela album v \xc5\xbeivo Wings over America, ki je bil peti zaporedni album Wingsov, ki je dosegel 1. mesto ameri\xc5\xa1ke lestvice . Kot singl je iz\xc5\xa1la koncertna verzija McCartneyjeve skladbe "Maybe I\'m Amazed", ki je \xc5\xbee prej iz\xc5\xa1la na albumu McCartney I ._NEWLINE_Po turneji si je skupina vzela premor. Kasneje v letu 1977 je skupina za\xc4\x8dela s snemanjem novega albuma. Snemanje je bilo enkrat prekinjeno zaradi Lindine nose\xc4\x8dnosti, drugi\xc4\x8d pa zaradi odhoda McCullocha in Englisha. McCulloch je zaradi prekomerne uporabe heroina umrl \xc5\xbee leta 1979 , Joe English pa je ustanovil lastno skupino Joe English Band._NEWLINE_Po njunem odhodu je skupina izdala McCartneyjevo in Lainejevo balado "Mull of Kintyre", skladbo o \xc5\xa1kotski obalni regiji, kjer je McCartney \xc5\xbeivel v za\xc4\x8detku 70. let. Skladba je postala mednarodna uspe\xc5\xa1nica, edina skladba skupine Wings, ki je dosegla 1. mesto na britanski lestvici  in prvi singl, ki je presegel prodajo 2 milijonov. V ZDA singl ni bil uspe\xc5\xa1en, uvrstil se je komaj med Top 40 na ameri\xc5\xa1ki lestvici. Wingsi so leta 1978 znova kot trio izdali album London Town . \xc4\x8ceprav je na ovitku slika tria, je bila ve\xc4\x8dina albuma posneta \xc5\xa1e z McCullochem in Englishem. Album je bil komercialno uspe\xc5\xa1en, postal pa je prvi album po Wild Life, ki na ameri\xc5\xa1ki lestvici ni dosegel prvega mesta (dosegel je 2. mesto). Singl "With a Little Luck" je na ameri\xc5\xa1ki lestvici dosegel 1. mesto in 5. mesto na britanski lestvici , singla "I\'ve Had Enough" in "London Town" pa sta bila neuspe\xc5\xa1na tako v Zdru\xc5\xbeenem kraljestvu, kot v ZDA.\n_START_SECTION_\n1978\xe2\x80\x9381: Tretja zasedba\n_START_PARAGRAPH_\nKasneje v letu sta se Wingsom pridru\xc5\xbeila solo kitarist Laurence Juber in bobnar Steve Holley. Leta 1979 je McCartney podpisal pogodbo o snemanju nove plo\xc5\xa1\xc4\x8de z zalo\xc5\xbebo Columbia Records. Najprej so Wingsi posneli singl "Goodnight Tonight" (B-stran: "Daytime Nighttime Suffering"), ki se je uvrstil med top 5 na britanski in ameri\xc5\xa1ki lestvici . V nadaljevanju je skupina posnela svoj zadnji studijski album Back to the Egg, ki, \xc4\x8deprav je v ZDA postal platinast, ni bil uspe\xc5\xa1en . Vseboval je skladbo "Rockestra Theme" , ki je osvojila Grammyja . Skladbo je skupina posnela skupaj s \xc5\xa1tevilnimi gosti iz skupin The Who, Led Zeppelin in Pink Floyd . Z albuma so iz\xc5\xa1li trije singli: "Old Siam, Sir" (samo v Zdru\xc5\xbeenem kraljestvu), "Getting Closer", in "Arrow Through Me" (samo v ZDA). Ve\xc4\x8dino leta 1979 so bili Wingsi neaktivni, ker je McCartney delal na svojem novem solo albumu McCartney II. Novembra in decembra 1979 je skupina od\xc5\xa1la na turnejo po Zdru\xc5\xbeenem kraljestvu. Wingsi so skupaj z zvezdni\xc5\xa1ko zasedbo glasbenikov "Rockestra" nastopili na koncertu v podporo beguncem iz Kambod\xc5\xbee. Med turnejo je skupina posnela \xc5\xbeivo verzijo McCartneyjeve skladbe "Coming Up", ki je sicer iz\xc5\xa1la na albumu McCartney II. Skladba je v ZDA postala \xc5\xbee skupinina \xc5\xa1esta \xc5\xa1t. 1 v tem letu._NEWLINE_Skupina je 16. januarja 1980 od\xc5\xa1la na turnejo po Japonski. Takoj po prihodu v Tokio, so McCartneyja aretirali zaradi posedovanja 219 gramov marihuane, ki je bila skrita v McCartneyjevi prtljagi . Glasba Wingsov je bila zaradi tega prepovedana na vseh japonskih radijskih in televizijskih postajah . Za koncert je bilo prodanih 10.000 kart, vendar so bili vsi odpovedani dan po McCartneyjevi aretaciji . Ostali \xc4\x8dlani skupine, razen Linde, so se vrnili v Anglijo 21. januarja 1980 . McCartney je pre\xc5\xbeivel deset dni v zaporu, 25. januarja pa je bil brez to\xc5\xbebe, iz zapora izpu\xc5\xa1\xc4\x8den in deportiran . Po vrnitvi v Anglijo, je McCartney izdal svoj nov album McCartney II  in na\xc4\x8drti za skupinino jesensko turnejo po ZDA so bili opu\xc5\xa1\xc4\x8deni. Medtem je Denny Laine izdal singl "Japanese Tears", ustanovil Denny Laine Band, kjer je igral tudi Steve Holley in decembra izdal solo album Japanese Tears . Oktobra 1980 je McCartney za\xc4\x8del delati na svojem naslednjem albumu Tug of War, ki ga je produciral George Martin. McCartney in Martin sta se odlo\xc4\x8dila da, namesto skupine Wings, na snemanje povabita glasbene goste. Wingsi so se ponovno reaktivirali januarja 1981, da bi naredili album Cold Cuts, ki je vseboval prej neizdane skladbe skupine , Denny Laine pa je naprej sodeloval na snemanju McCartneyjevega albuma Tug of War, vendar je 27. aprila 1981 sporo\xc4\x8dil, da zapu\xc5\xa1\xc4\x8da skupino Wings zaradi McCartneyjeve nenaklonjenosti turnejam ob smrti Johna Lennona .\n_START_SECTION_\nSuzy and the Red Stripes\n_START_PARAGRAPH_\nSuzy and the Red Stripes je bil psevdonim, ki ga je skupina uporabila pri izdaji singla Linde McCartney in Wingsov "Seaside Woman" leta 1977. To je bila edina izdaja Wingsov pod drugim imenom. Linda je povedala, da je ime pri\xc5\xa1lo, ker so jo na Jamajki klicali\xc2\xa0\xc2\xbbSuzi\xc2\xab\xc2\xa0zaradi odli\xc4\x8dne reggae verzije skladbe\xc2\xa0\xc2\xbbSuzi Q\xc2\xab, Red Stripe pa je ena izmed vodilnih jamaj\xc5\xa1kih znamk piva.\n_START_SECTION_\nDelne ponovne obuditve\n_START_PARAGRAPH_\nMarca 1997 so se Denny Laine, Lawrence Juber in Steve Holley ponovno zdru\xc5\xbeili kot skupina Wings na festivalu Beatlefest convention v East Rutherfordu, New Jersey . Deset let kasneje, julija 2007 so se Laine, Juber in Seiwell zbrali \xc5\xa1e za en festival Beatlefest convention v Las Vegasu. Med drugimi skladbami, so izvedli "Band on the Run", "Mull of Kintyre" in "Go Now". Laine je kasneje dejal, da so vsi trije razmi\xc5\xa1ljali o turneji. Laine in Seiwell sta \xc5\xa1e enkrat nastopila na festivalu The Fest For Beatles Fans v Secaucusu, New Jersey, marca 2010. Avgusta istega leta pa se jima je v Chicagu pridru\xc5\xbeil \xc5\xa1e Juber. Omenjeni trije so zopet igrali skupaj na festivalu The Fest For Beatles Fans, v Los Angelesu oktobra 2014 . Med drugimi so zaigrali tudi "Hi Hi Hi", "Live and Let Die" in "Rockestra Theme".'